เชียร์ขายหุ้นSCIBราคารับซื้อ+ปันผล
&nbsp;
19 ส.ค. 2554

โพสต์ทูเดย์ — ผู้บริหารธนาคารนครหลวงไทย มั่นใจธนชาตตั้งโต๊ะรับซื้อ SCIB ได้หมด ชี้ราคา 32.50 บาท รวมเงินปันผลแล้ว 
ธนาคารธนชาต รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 9 เม.ย. 2553 ได้ทำรายการซื้อขายหลักทรัพย์ของธนาคารนครหลวงไทย (SCIB) โดยทำรายการโดยตรงกับกองทุนเพื่อการฟื้นฟูและพัฒนาระบบสถาบันการเงิน จำนวนหุ้น 1,005.33 ล้านหุ้น คิดเป็น 47.58% ของหุ้นที่จดทะเบียนชำระแล้วของ SCIB
ทั้งนี้ เมื่อรวมกับบริษัท ทุนธนชาต (TCAP) ซึ่งถือหุ้น SCIB จำนวน 104.96 ล้านหุ้น หรือ 4.97% และธนาคารแห่งโนวาสโกเทียจำนวน 64.08 ล้านหุ้น หรือ 3.03% ส่งผลให้ทั้งกลุ่มถือหุ้นรวมกัน 55.58% 
นอกจากนี้ บริษัท สยามพิวรรธน์ รายงานการได้มาหุ้น SCIB จำนวน 105.64 ล้านหุ้น คิดเป็น 5% รวมกับกลุ่มซึ่งประกอบด้วย บริษัท แปลน พร็อพเพอร์ตี้ส์ บริษัท เอ็ม บี เค บริษัท เอ็ม บี เค โฮเต็ล แอนด์ รีสอร์ท และบริษัท ไพรมาซี อิลิแกนซ์ อินเวสเมนท์ รวมถือ 9.35% 
ขณะเดียวกันธนาคารธนชาตได้รายงานการประกาศเจนตนาในการทำคำเสนอซื้อหลักทรัพย์ (เทนเดอร์ออฟเฟอร์) ของ SCIB และบริษัท ราชธานีลิสซิ่ง (THANI) มายังสำนักงาน ก.ล.ต. แล้ว 
นายชัยวัฒน์ อุทัยวรรณ์ กรรมการผู้จัดการ ธนาคารนครหลวงไทย กล่าวว่า การเสนอซื้อหุ้น SCIB ที่ราคา 32.50 บาท ได้รวมเงินปันผล 0.70 บาท ไว้แล้ว ซึ่งระดับราคานี้เชื่อว่าธนาคารธนชาตสามารถรับซื้อหุ้น SCIB จากนักลงทุนทั่วไปได้เกือบหมด
“ราคาที่ธนชาตทำเทนเดอร์ SCIB 32.50 บาท ได้รวมเงินปันผล 70 สตางค์ ไว้แล้ว ซึ่งเงินปันผลนี้คิดเป็นเกือบ 40% ของกำไรต่อหุ้น ผมเชื่อว่าธนชาตซื้อหุ้นได้เกือบทั้งหมด” นายชัยวัฒน์ กล่าว 
นายชัยวัฒน์ กล่าวถึงธุรกิจหลักทรัพย์ที่ธนาคารลงทุน คือ บริษัทหลักทรัพย์ นครหลวงไทย ว่า หลังเปิดเสรีค่านายหน้าซื้อขายหลักทรัพย์แล้ว ถ้าธุรกิจไม่มีขนาดใหญ่ หรือเกิดการควบรวม จะแข่งขันลำบาก ส่วนธุรกิจจัดการกองทุนรวม บริษัทหลักทรัพย์จัดการกองทุนรวม (บลจ.) นครหลวงไทย นั้น จะต้องหารือกับกองทุนบำเหน็จบำนาญข้าราชการ (กบข.) ซึ่งถือหุ้น บลจ. 40% ว่าจะดำเนินการอย่างไรต่อไป หลังจากที่ธนาคารธนชาตเข้ามา